Motordiefstal-sindikaat oopgevlekArgieffoto Nege verdagtes, waaronder vyf polisiebeamptes en ŉ beampte van binnelandse sake, is in hegtenis geneem in verband met ŉ beweerde motordiefstal-sindikaat. Kapt. Matimba Maluleke, woordvoerder van die Valke, het gesê die nege persone, tussen 32 en 51 jaar oud, is in verskillende dele van Limpopo en Pretoria in hegtenis geneem. “Die inhegtenisnemings, wat Maandag en Dinsdag vandeesweek plaasgevind het, was die uitslag van ‘Operation Mirror’. Dié operasie het ten doel gehad om korrupte beamptes en ander onwettige bedrywighede, waaronder die smokkel van vermoedelik gesteelde voertuie by Beitbrug-grenspos na Musina, hok te slaan. “Die verdagtes is al sedert 2016 die onderwerp van ŉ ondersoek ná verskeie klagtes van die publiek ontvang is. Die nege persone het na bewering saamgewerk en vervalste dokumente saamgestel om seker te maak dat gesteelde motors oor die grens kan beweeg, in ruil vir omkoopgeld,” het Maluleke bygevoeg. Die vyf polisiebeamptes, van Tom Burke-polisie en die grenspos, en die vier ander persone sal in verskillende landdroshowe verskyn.